На основу члана 9. став 1. тачка 2. и 3. и члана 20. став 2. Закона о заштити од буке у животној средини („Службени гласник РС“ број 96/21) и члана 40. став 1. тачка 6) Статута Општине Ћуприја („Службени гласник ОЋ“ број 30/19), Скупштина општине Ћуприја, на седници одржаној \_\_\_\_\_\_\_\_\_\_\_\_\_\_\_\_2024.године, доноси

**ОДЛУКУ**

**О АКУСТИЧКОМ ЗОНИРАЊУ И МЕРАМА ЗА ЗАШТИТУ ОД БУКЕ**

**I. ОСНОВНЕ ОДРЕДБЕ**

Члан 1.

Овом одлуком одређују се акустичке зоне на територији општине Ћуприја и одређују мере забране, ограничења и звучне заштите у складу са Законом о заштити од буке у животној средини (у даљем тексту: Закон) и другим прописима.

Одредбе ове одлуке не односе се на буку која настаје на радном месту и у радној околини, буку која настаје у превозном средству, буку која потиче од војних активности и активности на заштити од елементарних непогода, природних и других удеса, буку од активности у домаћинству или буку из суседног домаћинства, буку којој су изложени они који је стварају, буку која потиче од звучног оглашавања звонима или електроакустичним уређајима из верских објеката, буку од ваздухоплова у мери у којој је заштита од буке од ваздухоплова уређена посебним законом и прописма у области ваздушног саобраћаја и буку од домаћих и дивљих животиња.

Члан 2.

Поједини изрази у овој одлуци имају следеће значење:

**Буком** се у смислу ове Одлуке сматра нежељен или штетан звук емитован на отвореном или у затвореном простору, који је производ активности људи, укључујући буку коју емитују превозна средства, друмски, железнички и ваздушни саобраћај, као и буку која настаје од индустријских и производних активности укључујући и буку на локацијама на којима се обављају индустријске активности у складу са прописима којима се уређује интегрисано спречавање и контрола загађивања;

**Извор буке**, у смислу ове Одлуке, сматра се сваки емитер нежељеног или штетног звука који настаје као последица активности људи; сваки уређај, средство за рад, саобраћајно средство, инсталација постројења, технолошки поступак, електроакустички и акустички уређај, као и уређај који се користи за извођење индустријске, занатске, производне, услужне и сличне делатности, који производи сталну или повремену буку, покретни и непокретни објекти који под одређеним околностима генеришу звук, а такође и отворени и затворени простори за спорт, игру, плес, представе, концерте, слушање музике и слично, као и угоститељски објекти, гараже, паркинг простори и друго.

**Акустично зонирање** јесте одређивање граничне вредности индикатора буке за различита подручја према њиховој намени, која је одређена просторним и урбанистичким плановима.

Акустичка зона јесте подручје на чијој је целој површини прописана јединствена гранична вредност индикатора буке (за дан, вече и ноћ) изражене у децибелима dB(A).

**Звучна заштита** јесте скуп мера и услова заштите од буке којим се обезбеђује смањење буке на извору, спречавање ширења буке у простору и звучна изолација на стамбеним зградама и другим објектима.

**II АКУСТИЧКО ЗОНИРАЊЕ**

Члан 3.

Акустичко зонирање и одређивање акустичких зона на територији ошптине Ћуприја врши се на основу Правилника о методологији за одређивање акустичких зона („Службени гласник РС“ број 72/10), према постојећем стању изграђености, начину коришћења земљишта и резултатима систематских мерења буке на територији општине Ћуприја, као и према планираним наменама простора дефинисаним планским документима.

Подручје општине Ћуприја подељено је на следећих шест акустичких зона и осам подзона у оквиру зоне 5., са граничним вредностима буке (за дан и ноћ):

**1. зона - Подручја за одмор и рекреацију, болничке зоне и опоравилишта, културно-историјски локалитети,велики паркови, у којој је гранична вредност буке 50dB(A) дању, 40dB(A) ноћу:**

* круг Опште болнице Ћуприја и Дома здравља;
* градски паркови: моравски парк, парк код Дома војске, парк код 1. месне заједнице, парк код Основног суда, парк код Вртића „Шећерко“, парк код Железничке станице;
* подручја за одмор и рекреацију, односно посебним прописима заштићена подручја;
* планиране површине за спорт и рекреацију: простор за рекреацију у подручју меандра Мораве, код хотела „Плажа“, површина за спорт и рекреацију поред реке Раванице улица Нова Шумадијска, простор у продужетку улице Гробљанска, простор за рекреацију код некадашњег „Полета“, иза вртића „Невен“;
* спортски објекти: Стадион ФК Морава, стадион ФК Раднички, спортска хала „Ада“, Градски базен, Соколски дом, планирани спортски центар на простору некадашње „Шећеране“.
* Расадник-„шумско газдинство.

**2. зона - Туристичка подручја, кампови и школске зоне у којој је гранична вредност буке 50dB(A) дању, 45dB(A) ноћу:**

* Основне школе „13. октобар“, „Вук Караџић“ и „Ђура Јакшић“;
* Вртићи и предшколске установе „Невен“, Бамби, „Шећерко“ и „Лептирић“;
* Дом ученика „Срећно“;
* Школа за основно музичко образовање „Душан Сковран“;
* Средње школе: Гимназија, Средња медицинска школа, Техничка школа, Школа за музичке таленте“
* Висока медицинска школа.

**3. зона- Чисто стамбена подручја у којој је гранична вредност буке 55dB(A) дању, 45dB(A) ноћу:**

* **североисточна стамбена зона**: простор између улице Милице Ценић на југу, ул. Миодрага Новаковића и реке Мораве на западу и Аутопута на истоку.
* **источна стамбена зона**: простор који се простире између улице Ђуре Јакшића на северу, улица Лоле Рибара, Чегарске, Синђелићеве и Кнез Михајлове на западу, Боривоја Велимановића, Челопечке, Косанчићеве и Везировачке на југу, те Аутопута на истоку до градског гробља.;
* **западна стамбена зона:** простор између улица Краља Петра 1. Ослободиоца и Јована Курсуле до Касарне на истоку, ул. Железничка и Браће Нешића на југу, ул. Филипа Вишњића, Арсенија Чарнојевића и Нове Раваничке на западу и Касарне на северу.
* **југозападна стамбена зона:** простор између улице Пере Цветковића на истоку, Бошка Стојановића на западу и ВУ „Напредак“ на југу.

У ову зону спадају сеоска и приградска насеља укључујући и делове општине Ћуприја који нису већ обухваћени ниједном од одређених акустичких зона

**4. зона - Пословно-стамбена подручја, трговачко-стамбена подручја и дечја игралишта у којој је гранична вредност буке 60dB(A) дању, 50dB(A) ноћу;**

* простор око улице Цара Лазара, до улице Милице Ценић на северу и Лоле Рибара на југу. Овај простор раздваја североисточну и источну стамбену зону, у којој се местимично налазе површине 1. зоне (стадиом ФК Морава, парк код 1. месне заједнице) и 1.1. зоне (вртић „Лептирић“ и Основна школа „13. октобар“);
* простор око улице др. Семашка, са обе стране, простор планиран за дечје игралиште;
* простор између стадиона ФК Раднички и градског базена, у улици Благоја Паровића, простор предвиђен за дечја игралишта.

**5. зона - Градски центар, занатска, трговачка, административно-управна зона са становима, зона дуж саобраћајница, магистралних и градских саобраћајница у којој је гранична вредност буке 65dB(A) дању, 55dB(A) ноћу:**

Ова зона је подељена у више подзона:

**Зона 5.a** – **Градски центар:**

* простор који лежи паралелно са главном улицом-Карађорђева/Кнеза Милоша, омеђен на западу улицама Краља Петра 1. Ослободиоца и Војислава Илића и улицом Кнеза Михајла на истоку, Касарна са припадајућим површинама и простор дуж улице Живке Дамњановић до Опште болнице. Простор укључује седиште Општинске управе, Полицијску станицу и друге административне објекте;

**Зона 5.б-Објекти комуналне делатности:**

* Ветеринарска установа „Напредак“ (кафиерија);
* Сточна пијаца;
* Градско гробље и круг ЈКП „Равно 2014“;
* Водопривредно предузеће Ћуприја (ВОЋ);
* Ватрогасна станица;
* Црпна станица у Терековом насељу;
* Црпна станица код вртића „Шећерко“;
* Црпна станица у Минелском насељу;

**Зона 5.в-Објекти и постројења водовода и канализације:**

* Водоизвориште „Стрелиште“;
* Планирани водопривредни објекти у зони измештене пруге;
* Постројење за пречишћавање отпадних вода;

**Зона 5.г-Зона аутопута:**

* простор дуж аутопута која обухвата путне садржаје-аутобазе, бензинске пумпе са излазом на аутопут и сл, као и сам аутопут са појасом у ширини од 40 метара мерено од границе путног земљишта на спољну страну аутопутева на територији општине Ћуприја;

**Зона 5.д-Зона државних путева:**

**-Државни путеви II а реда-улице:**

* Живке Дамњановић
* Миодрага Новаковића од ул. Капетана Коче до ул. Живке дамњановић
* Капетана Коче
* Иванковачка
* Цара лазара од ул. Иванковачке до ул. Николе тесле у м.з. Добричево
* Цетињска
* Косанчићева од ул. Лазара Мутапе до ул. Челопечка
* Челопечка
* Боривоја Велимановића од ул. Челопечке до ул. Кнеза Милоша
* Кнеза Милоша од ул. Боривоја Велимановића до границе са општином Параћин

-**Државни путеви II. б реда-улице:**

* Града Јанице;

**Зона 5.ђ-Зона пруге:**

* простор у ширини од 100 метара са обе стране магистралне пруге, мерено од осовине крајњих колосека;

**Зона 5.е-Аутобуска станица:**

* простор аутобуске станице у Ћуприји;

**Зона 5.ж-Зантство и трговина:**

* простор омеђен са севера улицама Железничка и Браће Нешић, на истоку улицом Кнеза Милоша и на југу старом трасом железничке пруге;
* простор са обе стране улице Цара Лазара на улазу у град са аутопута, између аутобуске станице, аутопута, гробља и Зоне 4.. (простор велетрговине „Лидл“ и некадашњег „Компресора“);

У овој зони налазе се и јавна паркиралишта, и то: код хале спортова „Ада“, код Трга Стефана Првовенчаног, у улици Доситеја Обрадовића и у улици Танаска Рајића-Бранка Крсмановића.

**6. зона-** **Индустријска, складишна и сервисна подручја и транспортни терминали без стамбених зграда у којој је гранична вредност буке 65dB(A) дању, 55dB(A) ноћу:**

* индустријска зона „Змич“-простор између аутопута и државног пута II. а реда у улици Кнеза Милоша, од улице Благоја Паровића до границе са општином Параћин, изузимајући „Минелско насеље“ на југоистоку;
* радне зоне преко аутопута у односу на град;
* радна зона у Ресавској улици;
* радна зона у дуж државног пута II а реда у улици Друмска;
* радна зона у реону аутобуске станице („Компонента“ и простор радионица бившег „Велмотранса“)

Уколико се објекат својим габаритима налази на граници две акустичке зоне, примењиваће се граничне вредности оне зоне која прописује нижи ниво буке.

На граници 6. зоне гранична вредност буке је гранична вредност буке зоне са којом се граничи.

Члан 4.

У смислу ове Одлуке, дан обухвата време од 06,00 до 22,00 часа, а ноћ време од 22,00 до 06,00 часова.

**III. МЕРЕ ЗА ЗАШТИТУ ОД БУКЕ**

Члан 5.

Сва правна и физичка лица дужна су да се старају да својом делатношћу, односно понашањем не угрожавају околину буком.

У акустичким зонама одређеним чланом 3. ове одлуке, нивои буке не могу бити изнад прописаних граничних вредности.

Члан 6.

На подручју општине Ћуприја, на отвореном или полуотвореном простору (надстрешница, импровизована барака, зграда са незастакљеним прозорима, гараже, дворишта и слично) забрањује се инсталисање, пуштање у погон и коришћење било какве машине, уређаја, постројења и слично, чији декларисани ниво звука у зони утицаја у било ком режиму рада проузрокује буку изнад прописаних граничних вредности.

У занатским и другим радионицама, и погонима за обраду метала, дрвета, камена, пластике и слично, у којима се обављају бучне радне операције (ковање, закивање, резање, брушење, млевење, заваривање и сл.) забрањује се рад при отвореним прозорима и вратима.

Извори буке из става 1. овог члана, могу се користити у датим условима, ако се докаже да у зони утицаја не доводе до прекорачења граничних вредности индикатора буке у животној средини, а на основу извештаја о мерењу буке у животној средини, или на основу предузетих мера заштите од буке које су дефинисане на основу стручног мишљења овлашћених организација или појединаца.

Стручно мишљење мора бити потврђено резултатима мерења нивоа буке у зони утицаја у животној средини.

Члан 7

У циљу заштите животне средине од буке угоститељски објекти морају да испуне следеће услове:

1.да се емитовање музике изводи искључиво при затвореним вратима и прозорима;

2.да бука која се емитује са музичких уређаја не прелази дозвољени ниво буке;

3.да музички уређаји код којих је ванредним мерењем установљено да бука може прећи дозвољене нивое буке морају имати уграђене и подешене уређаје за ограничавање јачине звука (лимитаторе) на утврђени максимално допуштени ниво буке утврђен извештајем о мерењу буке;

4. да су уређаји за ограничавање јачине звука (лимитатори) укључени и повезани са музичким уређајем.

Члан 8.

За одржавање јавних окупљања, забавних и спортских приредби и других активности на отвореном и затвореном простору које могу довести до прекорачења граничних вредности индикатора буке, организациона јединица општинске управе општине Ћуприја надлежна за послове заштите животне средине одређује мере звучне заштите у време одржавања, на основу захтева организатора јавног окупљања.

Организатор активности из става 1. овог члана дужан је да захтев за одређивање мера звучне заштите поднесе у року који не може бити краћи од 20 дана од почетка одржавања наведених активности као и да поступи по одређеним мерама звучне заштите.

**IV** **МЕРЕЊЕ БУКЕ**

Члан 9.

Правно лице или предузетник које је власник, односно корисник извора буке дужно је да пре стављања извора буке у употребу обезбеди прво мерење буке на локацији, прибави извештај о мерењу буке овлашћене стручне организације, сноси трошкове тих мерења и по потреби спроведе мере звучне заштите у складу са Законом.

Правно лице које је власник, односно корисник извора буке дужно је да након реконструкције објекта или замене техничких капацитета којима се мењају услови емисије буке у животну средину обезбеди мерење буке у зони утицаја, израду извештаја о мерењу буке и сноси трошкове тих мерења, у складу са Законом.

Члан 10.

Мерење буке налаже инспектор заштите животне средине када постоји основана сумња да ниво буке прелази граничне вредности индикатора буке из члана 3. ове одлуке, на основу процене о потреби за мерењем.

Члан 11.

Мерење буке пореклом, врши овлашћена стручна организација.

**V**.**. НАДЗОР**

Члан 12.

Надзор над спровођењем одредаба ове одлуке врши Одељење за инспекцијски надзор општине Ћуприја преко инспекције за заштиту животне средине, у складу са законским овлашћењима.

**VI. КАЗНЕНЕ ОДРЕДБЕ**

Члан 13.

Новчаном казном у износу од 25.000,00 динара казниће се за прекршај физичко лице, ако:

1) емитује буку у акустичкој зони изнад прописаних граничних вредности (члан 5. став 2. Одлуке);

2) не поднесе захтев за одређивање мера звучне заштите у прописаном року или не поступи по одређеним мерама звучне заштите (члан 8. став 2. Одлуке).

За прекршаје из овог члана комунални инспктор за заштиту животне средине издаје прекршајни налог у складу са законом.

**VII ЗАВРШНЕ ОДРЕДБЕ**

Члан 14.

Ова одлука ступа на снагу осмог дана од објављивања у „Службеном гласнику општине Ћуприја“.

**СКУПШТИНА ОПШТИНЕ ЋУПРИЈА**

Број

**П Р Е Д С Е Д Н И К**

**СКУПШТИНЕ ОПШТИНЕ ЋУПРИЈА**

**Нинослав Ерић, маг.ецц**

**ОБРАЗЛОЖЕЊЕ**

Правни основ за доношење Одлуке о акустичком зонирању и мерама за заштиту од буке је члан 9. став 1. тачка 2. и 3. и 20. став 2. Закона о заштити од буке у животној средини („Службени гласник РС“ број 96/21) којима је прописано да јединица локалне самоуправе одлуком врши акустичко зонирање, мере забране и ограничења на својој територији, уређује мере и услове звучне заштите и коришћења извора буке, као и одређује мере звучне заштите на захтев организатора јавног окупљања и активности. Чланом 41. Закона о заштити од буке у животној средини прописано је да ће се одређивање акустичких зона извршити у року од годину дана од ступања на снагу Закона, који је ступио на снагу 15.10.2021.године.

Повод за доношење Одлуке је потреба акустичног зонирања општине Ћуприја и прописивања мера заштите од буке, ради унапређења квалитета живота становника општине и ради утврђивања одговарајућих мерила заштите од буке која се имају узети у обзир приликом израде планских докумената и изградње у будућности. У циљу остваривања ове потребе, Решењем је образована Радна група за израду одлуке о акустичном зонирању и мерама за заштитуод буке на територији општине Ћуприја.

У складу са наведеним, Одлуком о акустичком зонирању и мерама за заштиту од буке одређују се актустичке зоне на територији општине Ћуприја и мере за заштиту од буке. Акустичко зонирање извршено је у складу са Правилником о методологији за одређивање акустичких зона („Службени гласник РС“ број 72/10), према постојећем стању изграђености, начину коришћења земљишта и резултатима систематских мерења буке на територији општине Ћуприја, као и према планираним наменама простора дефинисаним планским документима.

Радни текст Одлуке објављен је дана .13.12.2024.године. на интернет страници Oпштине Ћуприја, са позивом заинтересованим грађанима да примедбе, предлоге и сугестије на овај текст могу доставити у року од 15 дана.